Ansoamevoart

Den Ansoamevoart (Nederlands: Handzamevaart) is e klêen riviertje of e beke in de Belgische provinsje West-Vloandern, die uutmoendt in den Yzer. 't Stroomgebied van de voart en de beekn die der inloopn, besloat een ippervlakte van 173 km² ip de rechteroever van den Yzer. De beke ountspriengt vlakby Toeroet, en noemt doa Spanjoardbeke (Spanjaardbeek). Ze buugt tonne of noa 't westn noa Kortemark. Vanaf doa is de noame Krekebeke of Krekelbeke, en stroomt 'n verder vorby Kortemark en Ansoame. Vorby Ansoame is de noame Ansoamevoart. De voart lopt tusschn Werkn en Zarrn deure, en is vanof doa gekanaliseerd. E bitje verder lopt d'Oede Zarrenbeke in den Ansoamevoart. De voart lopt nog tusschn Êesn en Vlazêle deure, en endigt tonne in 't stadscentrum van Diksmude in den Yzer.